ריינו (מתאבק)

טרנס גוידו גרין (באנגלית: Terrance Guido Gerin; נולד ב-7 באוקטובר 1975) הוא מתאבק אמריקאי, הידוע בשם הבמה ריינו (Rhyno).

ביוגרפיה
גרין נולד בדטרויט והוא בעל שורשים איטלקיים. בספטמבר 1994 החל גרין להיאבק בבית ספר להיאבקות בוינדזור, אונטריו. בשנת 1995 רשם ארבע הופעות ב-WCW תחת שם הבמה "ריינו ריצ'רדס". לאחר מכן, הופיע כמה שנים במספר ארגוני היאבקות, ובין היתר רשם כמה הופעות ב-WWF (כיום ה-WWE) וגם ב-CWA, שם זכה פעמיים באליפות הזוגות.

בשנת 1999 הצטרף ל-ECW. באפריל 2000 זכה באליפות הטלוויזיה של ECW לאחר שניצח את טאג'ירי, באוגוסט הפסיד את התואר לקיד קאש, אך השיב לעצמו את התואר בחלוף 5 ימים. באירוע השלם וצפה Anarchy Rules הגן על התואר מול רוב ואן דאם. בינואר 2001 זכה ריינו באליפות העולם של ECW לאחר שניצח את הסאנדמן.

במרץ 2001 הצטרף ל-WWF. כחודש לאחר מכן זכה באליפות ההארדקור לאחר שגבר על קיין. בספטמבר של אותה השנה באירוע בלתי נסלח, גבר ריינו על טאג'ירי וזכה באליפות ארצות הברית. לאחר מכן, באותה השנה הוא נפצע בצווארו ולאחר כמעט שנה וחצי של שיקום חזר בפברואר 2003 לארגון, שכבר שינה את שמו ל-WWE והיה חלק מסמאקדאון. ברסלמניה 19 השתתף בקרב משולש על אליפות הזוגות של ה-WWE, כאשר הוא וכריס בנואה, הפסידו לקבוצת אנגל (צ'ארלי האס ושלטון בנג'מין). בשנת 2004 התאבק ריינו נגד בנואה על תואר אליפות ה-WWE, אך הפסיד לו. באפריל 2005 שוחרר מה-WWE, כאשר הופעתו האחרונה הייתה באירוע ECW One Night Stand, שבו הפסיד לסאבו.

בשנת 2005 הצטרף ל-TNA, שם זכה באליפות העולם של ה-NWA. לאחר מכן התאבק בארגוני היאבקות עצמאיים, ובין השנים 2011 ל-2013 התאבק ב-Ring of Honor.

בשנת 2015 חזר ל-WWE, כשהצטרף ל-NXT. בין השנים 2016 ל-2019 הופיע ריינו בתוכנית הראשית, בסמאקדאון ולאחר מכן ב-Raw. ברסלמניה 33, רסלמניה 34 ורסלמניה 35 השתתף ריינו בבאטל רויאל על הגביע לזכר אנדרה הענק. ביולי 2019 חזר ריינו לאימפקט רסלינג (TNA).

קישורים חיצוניים

מתאבקים מקצוענים אמריקאים
מתאבקי ה-WWE
מתאבקי ה-WCW
מתאבקי Impact Wrestling
אמריקאים שנולדו ב-1975